b"\n_START_ARTICLE_\nAntonio Doral y Anuncibay\n_START_SECTION_\nBiografia\n_START_PARAGRAPH_\nFill d'un oficial de la marina, el 1796 ingress\xc3\xa0 com a cadet a les Reials Gu\xc3\xa0rdies Espanyoles i el 1803 fou enviat com a guardiamarina al Ferrol. Destinat a diversos vaixells, el 1805 fou destinat finalment al Santa Ana sota el comandament d'Ignacio Mar\xc3\xada de \xc3\x81lava, amb el que va participar en la batalla de Trafalgar i fou ascendit a alferes de navili._NEWLINE_El 1809 fou ascendit a tinent de fragata i particip\xc3\xa0 en la guerra del franc\xc3\xa8s, distingint-se a Tordesillas, Espinosa de los Monteros i en el setge de Sant Sebasti\xc3\xa0 de 1814, despr\xc3\xa9s del qual fou ascendit a tinent de navili. Tanmateix, les seves idees liberals el van portar a donar suport el pronunciament de Juan D\xc3\xadaz Porlier a La Corunya el 1815, ra\xc3\xb3 per la qual fou empresonat al castell de Santo Ant\xc3\xb3n fins a 1819. El 1820 fou destinat a Cuba, on lluit\xc3\xa0 contra els contrabandistes. El 1824 fou destinat al Callao i particip\xc3\xa0 en la batalla d'Ayacucho. Despr\xc3\xa9s de la derrota marx\xc3\xa0 amb les restes de la flota espanyola a Filipines i d'all\xc3\xad torn\xc3\xa0 a la Pen\xc3\xadnsula. Fou destinat a diversos vaixells a les costes de Gal\xc3\xadcia._NEWLINE_En 1836 fou nomenat capit\xc3\xa0 del port de Cadis. Despr\xc3\xa9s s'establ\xc3\xad a Madrid, on en 1843 fou ascendit a brigadier i nomenat Major General de l'Armada i vocal de la Junta de Direcci\xc3\xb3 de l'Armada, per\xc3\xb2 en 1845 fou destitu\xc3\xaft i destinat novament a Cadis. El 1846 fou nomenat novament vocal de la Junta de Direcci\xc3\xb3 de l'Armada i en 1848 vocal de la Direcci\xc3\xb3 General de l'Armada. Durant aquests anys va inventar un cercle per perfeccionar l'agulla de bit\xc3\xa0cola, anomenat cercle de Doral._NEWLINE_En 1850 fou nomenat inspector d'una comissi\xc3\xb3 de l'Armada i el 1851 va ocupar uns mesos interinament la cartera del ministeri de Marina en el gabinet de Juan Bravo Murillo. En 1853 seria nomenat ministre titular de Marina en el govern de Francisco Alejandro Lersundi y Ormaechea. El 9 de setembre va haver de dimitir a causa d'unes irregularitats en un contracte amb una empresa subministradora de carbons. Va haver de donar explicacions sobre la seva conducta a les Corts, per\xc3\xb2 va morir abans que dictessin un dictamen sobre els fets."